Lögreglan gegnir mikilvægu hlutverki í samfélaginu . Á verksviði lögreglu er að hafa eftirlit með lögbrotum og láta þá sem uppvísir verða að þeim sæta ábyrgð að lögum . Til þess að lögreglan geti sinnt þessu hlutverki sínu verður hún að hafa yfir að ráða nægilegum mannafla og tækjum til starfseminnar . Skýrsla ríkislögreglustjóra frá því í maí í vor um skipulagða brotastarfsemi dregur upp ófagra mynd af getu lögreglunnar til að bregðast við þeim nýja veruleika sem þar blasir við . Þar kemur fram að í þeim fimm brotaflokkum sem skoðaðir voru og falla helst undir skipulagða brotastarfsemi sé áhættan gífurleg eða mjög mikil . Þessar brotategundir eru innflutningur , sala og framleiðsla fíkniefna , smygl á fólki , þ.ám. vændi og mansal , vinnumarkaðsbrot , peningaþvætti og hópar farandbrotamanna . Þá segir í skýrslunni að rannsóknir lögreglu leiði í ljós skipulagða misnotkun tiltekinna erlendra afbrotamanna og hópa á opinberum þjónustukerfum á Íslandi . Þar er átt við bótakerfi , vinnumiðlun , móttökukerfi vegna flóttafólks og umsækjenda um alþjóðlega vernd og þá félagslegu aðstoð sem þeim stendur til boða . Skaðinn af þessu er margvíslegur , ekki einungis fjárhagslegur heldur er þetta fallið til að draga úr skilvirkni opinberrar þjónustu við þá sem raunverulega þurfa á aðstoð að halda . Skipulögð glæpasamtök finna starfsemi sinni gjarnan vettvang á nokkrum ólíkum brotasviðum samtímis . Þetta eru oft þau brot sem geta gefið vel í aðra hönd á stuttum tíma með lágmarksáhættu fyrir brotamennina . Í skýrslunni kemur fram að umsvif erlendra glæpahópa fari vaxandi í tilgreindum brotaflokkum . Hættan sem skapast í samfélaginu er mikil og hættan á alvarlegu ofbeldi í tengslum við starfsemina er oft gífurleg að sama skapi . Krafa um markviss viðbrögð Ein niðurstaða skýrslunnar er að staða löggæslumála hér sé með þeim hætti að geta lögreglu til að takast á við og sinna rannsóknum á skipulagðri brotastarfsemi sé lítil og mönnum við rannsóknir þessara mála hefur jafnvel fækkað að undanförnu . Í ljósi alls þessa er mikilvægt að fyrirliggjandi skipulagsbreytingar í lögreglu heppnist vel og lögreglu verði búið skilvirkt skipulag svo kraftar hennar nýtist sem allra best . Skipuleg brotastarfsemi er í eðli sínu oft fjölþjóðleg og kallar því á víðtæka samvinnu lögregluyfirvalda , en einnig skattyfirvalda og bankastofnana . Þetta eðli brotanna útheimtir mikinn mannskap og víðtæka kunnáttu . Við getum ekki leyft okkur að sitja með hendur í skauti meðan þessari starfsemi vex fiskur um hrygg . Nýlegar fréttir af veikleikum í eftirliti og viðbrögðum hérlendis á sviði peningaþvættismála og gruns um víðtæk mútumál gera enn fremur skýlausa kröfu um markviss viðbrögð . Höfundur : Karl Gauti Hjaltason , þingmaður Miðflokksins í Suðurkjördæmi Pistillinn birtist í Morgunblaðinu þann 13. desember , 2019